

Rīgas Ķengaraga Mūzikas un mākslas skola

Prūšu iela 13B, Rīga, LV-1057, tālrunis 67474200, e‑pasts: kmms@riga.lv

IEKŠĒJIE NOTEIKUMI

Rīgā

|  |  |  |
| --- | --- | --- |
| 22.10.2024. |  | Nr. MSK-24-5-nts |

**Mūzikas izglītības programmu**

**IZGLĪTOJAMO MĀCĪBU SNIEGUMA VĒRTĒŠANAS KĀRTĪBA, PĀRCELŠANA NĀKAMAJĀ KLASĒ UN ATSKAITĪŠANA**

Izdoti saskaņā ar

Valsts pārvaldes iekārtas likuma

72.panta pirmās daļas 2.punktu,

Ministru Kabineta

 2023. gada 19. decembra

 noteikumiem Nr. 762

1. **Vispārīgie jautājumi**
	1. Rīgas Ķengaraga Mūzikas un mākslas skolas (turpmāk – Skola) “Izglītojamo mācību snieguma vērtēšanas kārtība un pārcelšana nākamajā klasē un atskaitīšana” (turpmāk – Kārtība) nosaka kārtību, kādā vērtējama izglītojamo mācību sasniegumu, zināšanu, prasmju, attieksmju un iemaņu atbilstība izglītības programmā noteiktajam mācību satura apguves līmenim un prasībām, izglītojamo pārcelšanu nākamajā klasē un atskaitīšanu.
	2. Kārtību un nepieciešamās izmaiņas var izstrādāt Skolas direktors, direktora vietnieks izglītības jomā, pedagoģiskā padome un mācību priekšmetu metodiskās komisijas.
	3. Izglītības procesu Rīgas Ķengaraga Mūzikas un mākslas skolā (turpmāk – Skola) reglamentē Izglītības likums, Profesionālās izglītības likums, Skolas nolikums, profesionālās ievirzes izglītības programmas un citi normatīvie akti.
	4. Kārtība ir saistoša Skolas pedagogiem. Skolas pedagogi ir atbildīgi par Kārtībā minēto prasību ievērošanu.
	5. Ar Kārtību tiek iepazīstināti izglītojamie un viņu likumiskie pārstāvji katra mācību gada sākumā skolvadības sistēmā e-klase. Kārtība elektroniski pieejama

 skolas elektroniskajā vietnē www.muzikasskola.lv.

1. **Vērtēšanas mērķis, uzdevumi un pamatprincipi.**
	1. Izglītojamo vērtēšanas mērķis ir informācijas iegūšana, lai novērtētu izglītojamā sniegumu vai sasniegto rezultātu. Vērtēšana ir neatņemama mācīšanās sastāvdaļa, kas plāno izglītojamā uzlabojumus mācību procesā, kā arī ļauj sekot līdzi katra izglītojamā izaugsmei un sniegt atbalstu, kad tas ir nepieciešams.
	2. Izglītojamo vērtēšanas uzdevumi ir:
		1. konstatēt katra izglītojamā sasniegumus;
		2. motivēt izglītojamo pilnveidot savus mācību sasniegumus;
		3. sekmēt izglītojamā līdzatbildību par mācību rezultātiem, izglītojot veikt pašnovērtējumu;
		4. veicināt pedagogu, izglītojamo un viņu likumisko pārstāvju sadarbību.
	3. Izglītojamo mācību sasniegumu vērtēšanas pamatprincipi ir:
		1. atklātības un skaidrības princips – izglītojamam ir zināmi un saprotami plānotie sasniedzamie rezultāti un mācību snieguma vērtēšanas kritēriji;
		2. prasmju vai praktiskuma princips – kompetences prioritāri vērtē to praktiskā demonstrācijā;
		3. metodiskās daudzveidības princips – mācību snieguma vērtēšanai izmanto dažādus vērtēšanas veidus, formas un metodiskos paņēmienus;
		4. objektivitātes princips – mācību snieguma vērtējums atspoguļo izglītojamā sniegumu vērtēšanas brīdī attiecībā pret konkrētiem sasniedzamajiem rezultātiem (zināšanas, izpratne, prasmes mācību jomā, caurviju prasmes), ikviena izglītojamā sniegumam piemēro līdzvērtīgus nosacījumus;
		5. vērtējuma obligātuma princips – izglītojamam nepieciešams iegūt vērtējumu visos attiecīgās izglītības programmas mācību priekšmetos.
2. **Vērtēšanas formas, veidi un paņēmieni.**
	1. Izglītojamo zināšanu un mācību sasniegumu vērtēšanas veidi ir:
		1. formatīvā vērtēšana – nepārtraukta ikdienas mācību procesa sastāvdaļa, kas nodrošina atgriezenisko saiti par izglītojamā tā brīža sniegumu attiecībā pret plānotajiem sasniedzamajiem rezultātiem. Formatīvajā vērtēšanā netiek lietota 10 ballu skala. Formatīvie vērtējumi neietekmē izglītojamā snieguma summatīvos vērtējumus. Formatīvo vērtējumu var izteikt rakstveidā – procentos, punktos, ieskatīts/neieskaitīts, aprakstoši un mutvārdos, skaidrojot audzēkņa mācību sniegumu, tā sasniegtos rezultātus, kā arī sniedzot atgriezenisko saiti;
		2. summatīvā vērtēšana – mācīšanās posma (piemēram, tēmas, izglītības programmas vai tās daļas) apguves noslēgumā tiek organizēta vērtēšana, ko īsteno pedagogs vai izglītības iestādes izveidota komisija, lai novērtētu un dokumentētu, kā izglītojamais ir apguvis plānotos sasniedzamos mācīšanās rezultātus tēmas, temata, mācību priekšmeta noslēgumā vai kādā līmenī izglītojamais apguvis profesionālās ievirzes izglītības programmas apguves prasībās noteiktās profesionālās zināšanas, prasmes, attieksmes un kompetences. Summatīvās vērtēšanas uzdevums – noteikt izglītojamā profesionālo kompetenču līmeni mācību procesā.
	2. Mācību snieguma vērtēšanas izteikšanā lieto:
		1. Formatīvos vērtējumus:
			1. „i” (ieskaitīts) un „ni” (neieskaitīts). Kas izsaka mācību snieguma vērtējumu novērtējot izglītojamā iesaisti mācību procesā vai paveiktā apjomu atbilstoši izvirzītajiem mērķiem.
			2. Vērtējumu procentos, kas izsaka izglītojamā sniegumu mācīšanās laikā pret plānotajiem sasniedzamajiem rezultātiem, vērtējot ikdienas darbu, mājas darbus, koncertus /skatuves praksi, diagnosticējošos uzdevumi – noklausīšanās, kontrolstunda u.c.
		2. Summatīvos vērtējumus - sasniegtais mācīšanās rezultāts izglītības programmas apguvē tiek novērtēts ar summatīvo vērtējumu 10 (desmit) ballu skalā. Pietiekams un ieskaitīts vērtējums ir, ja audzēknis ir ieguvis vismaz “4” balles. Summatīvā vērtējuma izteikšana atbilst Ministru kabineta noteikumu Nr. 762 “Noteikumi par valsts profesionālās ievirzes izglītības standartu mākslu jomā” 3. pielikumam:

3.2.2.1.

|  |  |  |
| --- | --- | --- |
| Profesionālo kompetenču līmenis | Nepietiekams | Pietiekams |
| Zems | Vidējs | Optimāls | Augsts |
| Sasniedzamais rezultāts % | 1-11 % | 12-20 % | 21-32 % | 33-40 % | 41-55 % | 56-66 % | 67-77 % | 78-86 % | 87-94 % | 95-100 % |
| Vērtējums ballēs | 1 | 2 | 3 | 4 | 5 | 6 | 7 | 8 | 9 | 10 |

* 1. Summatīvo vērtējumu lieto kontrolstundas, pārbaudes darba, ieskaites, tehniskās ieskaites, mācību koncerta, audzēkņu vakara, pārcelšanas eksāmena un noslēguma eksāmena vērtēšanā.
	2. Ar summatīvo vērtējumu izsaka semestra noslēguma, mācību gada noslēguma un galīgo vērtējumu mācību priekšmetā.
	3. Summatīvo vērtējumu par mācību sniegumu jāsaņem visiem izglītojamiem. Pirms mācību uzdevuma vai pārbaudījuma, kurš tiks vērtēts ar summatīvo vērtējumu, pedagogs iepazīstina izglītojamos ar summatīvā vērtējuma izlikšanas principiem un kritērijiem.
	4. Vērtēšanā apzīmējumu "nv" (nav vērtējuma) lieto:
		+ 1. ja pedagogam nav iespējas novērtēt izglītojamā sniegumu;
			2. ja tiek konstatēts, ka darbs ir kopēts, vai to nav veicis pats izglītojamais (iesniegts plaģiāts, nokopēts bez apstrādes no datu bāzes, bez atsauces uz avotu vai autoru, nokopēts no cita audzēkņa darbiem u.tml.), vai iesniegts cita izglītojamā darbs, vai ja vairāku izglītojamo darbi ir veikti vienveidīgi, konstatējot, ka darbs nav veikts patstāvīgi;
			3. ja izglītojamais pēc attaisnotiem stundu kavējumiem nav gatavs veikt uzdevumu, taču piedalās mācību stundā;
			4. ja izglītojamais bez attaisnojoša iemesla nav sagatavojies mācību stundai vai atsakās veikt uzdevumu;
			5. vērtējuma "nv" (nav vērtējuma) labošana var tikt veikta vienu reizi, vienojoties ar pedagogu par darba izpildes laiku. Semestra atzīme tiek izlikta pēc visu “nv” izlabošanas.
	5. Vērtēšanā apzīmējums “atb” (atbrīvots) tiek lietots, ja izglītojamais piedalās mācību procesā, bet veselības problēmu dēļ ar ārsta izziņu ir atbrīvots no uzdevumu, pārbaudījumu veikšanas;
	6. Katra mācību semestra sākumā tiek izstrādāts un apstiprināts mācību stundu grafiks un mācību darba kalendārais plāns, kurā tiek paredzēti izglītojamo audzēkņu vakaru, tehnisko ieskaišu, ieskaišu, eksāmenu un mācību koncertu termiņi.
	7. Mācību sasniegumu vērtēšanas veidus, formas, paņēmienus, pārbaudījumu apjomu, izpildes laiku nosaka mācību priekšmeta pedagogs sadarbībā ar izglītības programmas vadītāju un mācību priekšmetu metodisko komisiju.
	8. Mācību pārbaudījumu vērtēšanas kritērijus nosaka mācību priekšmetu metodiskās komisijas, iekļaujot tos mācību priekšmetu programmās.
	9. Kārtējo pārbaudes darba nepieciešamību nosaka mācību priekšmeta pedagogs.
	10. Pedagoga pienākums ir informēt par plānoto pārbaudes darbu vismaz vienu mācību stundu pirms tā norises laika.
	11. Pirms pārbaudes darba pedagogs izglītojamajam izskaidro pārbaudes darbā maksimāli iegūstamo punktu skaitu, par katru atbildi piešķiramo punktu skaitu, kā arī kopējo punktu skaitu atbilstošam vērtējumam ballēs. Pēc pārbaudes darba tiek veikta kopēja darba analīze.
	12. Pedagogs novērtētos izglītojamā pārbaudes darbus uzglabā līdz nākošā mācību gada sākumam.
	13. Minimālais izglītojamā mācību sniegumu summatīvo vērtējumu skaits katrā mācību priekšmetā ir ne mazāk kā četri vērtējumi semestrī.
	14. Pedagogiem jāievēro vienotas prasības un vērtēšanas nosacījumi viena mācību priekšmeta ietvaros.
	15. Izglītojamo mācību sasniegumus, vērtējumus, kavējumus pedagogi fiksē skolvadības sitēmā e-klase. Skolvadības sistēmas lietošanu nosaka Skolas iekšējie noteikumi “E-klases (skolvadības sistēmas) lietošanas kārtība.”.
	16. Semestra vērtējumu veido mācību procesā iegūto vērtējumu vidējā atzīme. Ja vidējās atzīmes vērtība ir 1-4 desmitdaļas aiz komata, tad atzīme tiek noapaļota uz leju. Ja vidējās atzīmes vērtība ir 5-9 desmitdaļas aiz komata, tad atzīme tiek noapaļota uz augšu.
	17. Gada vērtējumu veido semestra atzīmju vidējā atzīme. Ja vidējās atzīmes vērtība ir 1-4 desmitdaļas aiz komata, tad atzīme tiek noapaļota uz leju. Ja vidējās atzīmes vērtība ir 5-9 desmitdaļas aiz komata, tad atzīme tiek noapaļota uz augšu. Ja pirmā un otrā semestra vērtējumi ir atšķirīgi vienas balles robežās, tad gada vērtējumu nosaka otrā semestra vērtējums.
	18. Mācību priekšmetos, kuros ir paredzēts pārcelšanas eksāmens, gada atzīme tiek izlikta līdz pārcelšanas eksāmenam.
	19. Galīgo vērtējumu veido gada un eksāmena atzīmju vidējā atzīme. Ja vidējās atzīmes vērtība ir 1-4 desmitdaļas aiz komata, tad atzīme tiek noapaļota uz leju. Ja vidējās atzīmes vērtība ir 5-9 desmitdaļas aiz komata, tad atzīme tiek noapaļota uz augšu.
	20. Izglītojamais, kurš mācību pārbaudījumos ieguvis nesekmīgus vērtējumus (1-3 balles), ir tiesīgs tos labot vienu reizi kopš vērtējuma iegūšanas.
	21. Par mācību termiņa pagarinājumu izglītojamajam, kurš ir saņēmis nesekmīgu semestra vērtējumu, vai nav saņēmis gada vai galīgo vērtējumu mācību priekšmetā, lemj iestādes pedagoģiskā padome.
	22. Slimības vai attaisnojošu iemeslu dēļ kavēto mācību vielu izglītojamais apgūst patstāvīgi. Izglītojamajam ir tiesības saņemt pedagoga konsultāciju, lai apgūtu kavēto mācību vielu.
	23. Slimības vai attaisnojošu kavējumu dēļ kavētie mācību pārbaudījumi jānokārto 1 mēneša laikā pēc mācību atsākšanas.
	24. Ilgstošas slimošanas un citu attaisnojošu iemeslu gadījumā izglītojamajam tiek organizēts individuāls mācību plāns un pārbaudījumu grafiks. To apstiprina mācību priekšmetu metodiskā komisija vai iestādes pedagoģiskā padome.
	25. Ja izglītojamais ir kavējis vairāk par 50% no mācību stundām, lai izliktu semestra atzīmi, pedagogs ir tiesīgs izstrādāt mācību pārbaudījumus par kavētajām tēmām.
	26. Par īpašiem sasniegumiem konkursos izglītojamais var tikt atbrīvots no konkrētiem tekošajā semestrī paredzētajiem mācību pārbaudījumiem. Par atbrīvošanu lemj mācību priekšmeta metodiskā komisija.
	27. Mācību snieguma vērtējumu var apstrīdēt mācīšanās posma noslēgumā, piemēram, mācību gada, izglītības programmas noslēgumā, ja tas tieši ietekmē audzēkņa tiesības un intereses. Apstrīdēšana notiek izglītojamā likumiskajam pārstāvim rakstot iestādes direktoram iesniegumu, kurā tiek norādīts apstrīdēšanas iemesls un mērķis. Direktors iesniegumu izskata 2 nedēļu laikā un nepieciešamības gadījumā norīkojot atkārtotu mācību pārbaudījumu.
1. **Pārcelšana nākamajā klasē un atskaitīšana.**
	1. Izglītojamo ar sekmīgiem II semestra, gada vai galīgajiem vērtējumiem pārceļ nākamajā klasē ar Skolas pedagoģiskās padomes lēmumu, kuru apstiprina ar Skolas direktora rīkojumu.
	2. Ja izglītojamā mācību snieguma vērtējums mācību priekšmetā gadā ir bijis zemāks par 4 (četrām) ballēm vai vērtējums nav saņemts, un tādēļ izglītojamo nav iespējams pārcelt nākamajā klasē, Skolas pedagoģiskā padome lemj par papildu mācību pasākumiem vērtējuma iegūšanai, nosakot izglītojamam izpildes termiņu līdz 3 nedēļām.
	3. Par izglītojamā, kurš Skolas pedagoģiskās padomes noteiktajos termiņos nav sekmīgi nokārtojis mācību pārbaudījumus un saņēmis sekmīgu II semestra, gada vai galīgo vērtējumu, atskaitīšanu no skolas lemj Skolas pedagoģiskā padome.
	4. Izglītojamais, kurš ir apguvis pilnu profesionālās ievirzes izglītības programmu un saņēmis vērtējumu – atzīmi ne mazāku par 4 (četrām) ballēm visos izglītības programmas mācību priekšmetos un noslēguma pārbaudījumos, saņem Ministru kabineta apstiprinātā parauga apliecību par profesionālās ievirzes izglītības iegūšanu un sekmju izrakstu. Izglītojamie, kuri nav apguvuši pilnu izglītības programmu, saņem Skolas izziņu ar sekmju izrakstu.
	5. Ja Skola ir saņēmusi dokumentālu pamatojumu, izglītojamo, kurš slimības vai citu attaisnojošu iemeslu dēļ nevar piedalīties eksāmenos, pamatojoties uz Skolas Pedagoģiskās padomes lēmumu, var pārcelt nākamajā klasē par pamatu ņemot gada atzīmi.
	6. Izglītojamo, kurš attaisnojoša iemesla dēļ nav apguvis izglītības programmas prasības, pamatojoties uz Skolas pedagoģiskās padomes lēmumu, var atstāt tajā pašā klasē uz atkārtotu mācību gadu zināšanu un prasmju nostiprināšanai. Atsevišķos gadījumos mūzikas teorijas priekšmetus izglītojamais var turpināt apgūt nākamā klasē.
	7. Izglītojamo, kurš pēc atkārtotas zināšanu un prasmju pārbaudes ir saņēmis nepietiekamu galīgo vērtējumu, atskaita no Skolas, par to rakstiski informējot izglītojamā likumiskos pārstāvjus.
	8. Izglītojamo, pamatojoties uz likumisko pārstāvju iesniegumu, no Skolas atskaita ar direktora rīkojumu bez Skolas pedagoģiskās padomes lēmuma.
	9. Izglītojamo, kura likumiskie pārstāvji neveic vecāku līdzfinansējuma maksājumus, var atskaitīt no Skolas saskaņā ar pašvaldības noteikumiem ar direktora rīkojumu, par to rakstiski informējot izglītojamā likumiskos pārstāvjus.
	10. Izvērtējot izglītojamā mācību rezultātus, izglītojamais var tikt pārcelts nākamajā klasē mācību gada vidū ar Skolas pedagoģiskās padomes lēmumu.
	11. Izglītojamais var apgūt divu mācību gadu vielu, nepārsniedzot izglītības programmā noteikto maksimālo nodarbību skaitu nedēļā. Izvērtējot izglītojamā rezultātus mācību gada beigās, Skolas pedagoģiskā padome var pieņemt lēmumu pārcelt audzēkni pāri klasei.
	12. Izglītojamais, kurš izrāda interesi par mācību turpināšanu profesionālās vidējās mācību iestādēs, pamatojoties uz likumisko pārstāvju iesniegumu, zināšanu un prasmju nostiprināšanai var tikt uzņemts 9. klasē.
	13. Izglītojamais var mainīt izvēlēto izglītības programmu, pamatojoties uz likumisko pārstāvju iesniegumu, ar Skolas direktora rīkojumu bez Skolas pedagoģiskās padomes lēmuma.
	14. Mācību gada beigās no Skolas izglītojamo skaita ar direktora rīkojumu tiek atskaitīti:
		1. izglītojamie no profesionālas ievirzes izglītības programmas 9. klases;
		2. izglītojamie no interešu izglītības programmām (pirmsskolas mūzikas studija, sagatavošanas klase, instrumentspēles studija ).
2. **Mācību pārtraukums**
	1. Izglītojamajam ar Skolas direktora rīkojumu bez Skolas pedagoģiskās sēdes lēmuma var piešķirt mācību pārtraukumu, pamatojoties uz ārsta zīmi, un saskaņā ar likumisko pārstāvju iesniegumu.
	2. Mācību pārtraukuma termiņš nedrīkst būt garāks par 12 mēnešiem no piešķiršanas brīža.
	3. Izglītojamo atjauno Skolas izglītojamo skaitā ar Skolas direktora rīkojumu, pamatojoties uz likumisko pārstāvju iesniegumu.
3. **Mācību pārbaudījumu organizēšanas kārtība.**
	1. Mācību pārbaudījumu (audzēkņu vakara, tehniskās ieskaites, ieskaites, pārcelšanas eksāmena, noslēguma eksāmena) programma, vērtējums un piezīmes par mācību pārbaudījuma norisi tiek fiksētas protokolā.
	2. Audzēkņu vakaru, tehnisko ieskaišu un ieskaišu norisei direktora vietnieks izglītības jomā norīko mācību pārbaudījuma komisiju.
	3. Pārcelšanas un Skolas beigšanas eksāmenu norisei Skolas direktors ar rīkojumu apstiprina eksāmena komisiju.
	4. Komisiju veido šādā sastāvā:
		1. Komisijas priekšsēdētājs – Skolas direktors vai direktora vietnieks izglītības jomā mūzikas izglītības programmās;
		2. Mācību pārbaudījuma vadītājs – izglītības programmas vadītājs vai mācību priekšmeta pedagogs;
		3. Viens vai divi vērtētāji – attiecīgā mācību priekšmeta pedagogi.
	5. Mācību pārbaudījuma vadītājs nodrošina pārbaudījuma norises organizāciju.
	6. Eksāmenos iespējams pieaicināt ārējos vērtētājus, kuri var būt attiecīgā mācību priekšmeta pedagogi no citām mācību iestādēm. Viņu vērtējumam ir ieteikuma raksturs.
4. **Izglītojamo likumisko pārstāvju informēšanas kārtība par izglītojamo mācību sasniegumiem**
	1. Izglītojamie un viņu likumiskos pārstāvji par mācību sasniegumiem tiek informēti skolvadības sistēmā “E-klase” saskaņā ar Skolas iekšējiem noteikumiem “E-klases (skolvadības sistēmas) lietošanas kārtība”.
	2. Nepieciešamības gadījumā likumiskie pārstāvji var tikt informēti individuālā sarunā.
	3. Individuālajās pārrunās ar izglītojamā likumisko pārstāvi pedagogam ir tiesības izpaust informāciju tikai par konkrētā izglītojamā mācību sasniegumiem.
	4. Katra mācību semestra noslēgumā izglītojamais, skolvadības sistēmā “E-klase”, saņem elektroniski sagatavotu liecību par mācību sekmēm visos mācību priekšmetos.
5. **Noslēguma jautājumi**
	1. Vērtēšanas kārtība stājas spēkā no 2024.gada 23.oktobra.
	2. Vērtēšanas kārtība saskaņota Skolas pedagoģiskajā sēdē 22.10.2024., protokols Nr.2.
	3. Vērtēšanas kārtība ir pieejama izglītības iestādes tīmekļvietnē www. muzikasskola.lv
	4. Atzīt par spēku zaudējušu 2023. gada 31. augustā apstiprināto "Mūzikas izglītības programmu izglītojamo mācību sasniegumu vērtēšanas kārtība un pārcelšana nākamajā klasē un atskaitīšana”.

|  |  |
| --- | --- |
| Rīgas Ķengaraga Mūzikas un mākslas skolas direktore (izglītības jomā)  | L.Kūla |

|  |
| --- |
|    |

|  |  |
| --- | --- |
| Rīgas Ķengaraga Mūzikas un mākslas skolas direktore (izglītības jomā)  | L.Kūla |

|  |
| --- |
| Krastiņa 67474195   |